ועדת החינוך, התרבות והספורט, כנסת 23, פרוטוקול מספר 111, 2020-11-24 13:35

אריאל קלנר: שלום לכולם, ח' כסלו תשפ"א, ה-24 בנובמבר 2020, השעה 13:35.

אריאל קלנר: אנחנו מתחילים דיון בוועדת החינוך, התרבות והספורט, דיון מהיר בנושא הפעלה מיידית של תשתיות המוזיאונים ברחבי הארץ לטובת פעילות העשרה והפוגה לתלמידי ישראל הסגורים בביתם.

אריאל קלנר: הדיון, יזמתי אנוכי יחד עם חבר הכנסת יאיר גולן, תודה לך, ותודה לך חבר הכנסת סמי אבו שחאדה.

אריאל קלנר: אני מקווה שאולי יצטרפו אלינו גם עוד חברי כנסת, וכמובן כל הארגונים שנמצאים בזום.

אריאל קלנר: כל מי שנמצא איתנו בזום, ברוכים הבאים.

אריאל קלנר: אני אתחיל ואציג את הנושא.

אריאל קלנר: בי"ח חשון, 5 בנובמבר, ערכתי ביקור במדעטק בחיפה, וראיתי מוזיאון גדול, פתוח, והמקום הזה עומד שומם.

אריאל קלנר: לצערנו בגלל הקורונה הוא עומד שומם.

אריאל קלנר: העובדים בחל"ת, המקום פתוח ויכול לתת להרבה מאוד תלמידים, והרבה מאוד אורחים יכולים לבוא וליהנות והם לא יכולים ליהנות.

אריאל קלנר: יש עוד עשרות מוזיאונים מהסוג הזה שפרוסים בכל רחבי הארץ.

סמי אבו שחאדה: דווקא המדעטק הוא מהיותר פעילים ועם הכי הרבה מבקרים.

אריאל קלנר: בתקופה הזאת?

סמי אבו שחאדה: לפני.

אריאל קלנר: בוודאי.

אריאל קלנר: היה אחד הפעילים.

אריאל קלנר: גם מערכות החינוך מכל האזור.

אריאל קלנר: הוא שירת את כל הצפון והוא היה מאוד פעיל תמיד גם לפני כן, ועכשיו הפך להיות שומם.

אריאל קלנר: אנחנו במדינה כמו כל העולם, מתמודדים עם מגפת הקורונה שאחת ההשלכות שלה זה הבידוד החברתי, הסגירה הכמעט מוחלטת.

אריאל קלנר: כרגע קצת משחררים את מערכת החינוך, אבל יש פה גם קושי חברתי של בני נוער, של ילדים, וגם הפסד חינוכי ולימודי גדול, והנה פה יש הזדמנות גדולה לבוא בצורה תקנית כמובן, לבוא ולתת לתלמידים ליהנות מכל הטוב שמציע המוזיאון הזה ומוזיאונים אחרים שעומדים בתנאים המחמירים מהבחינה הרפואית.

אריאל קלנר: התשתיות הקיימות יכולות לבוא ולתת מענה.

אריאל קלנר: ידענו בעבר למצוא פתרונות למגוון אירועים שונים.

אריאל קלנר: העם היהודי שמר על עצמו גם בתקופות קשות וגם בכלל, גם במדינה שלנו ידענו למצוא פתרונות יצירתיים, והנה פה פתרון ממש מתחת לאף שלנו.

אריאל קלנר: לא צריך אפילו לחפש יותר מדי.

אריאל קלנר: המוזיאונים בהחלט יכולים לשמש פלטפורמה.

אריאל קלנר: הפריסה שלהם מלאה.

אריאל קלנר: מרביתם בנויים על פי מרחבים גדולים, פתוחים וסגורים.

אריאל קלנר: יש שם אולמות גדולים, כיתות, מעבדות ותכנים העשרתיים.

אריאל קלנר: בנוסף לזה יש צוותים של המוזיאון שהם עצמם כרגע עומדים בטלים ולא מתפקדים.

אריאל קלנר: הם עצמם יכולים לתגבר היום צוותים חינוכיים בבתי ספר.

אריאל קלנר: לא רק שאפשר להביא לשם תלמידים בדרך הנכונה, בדרך של לשמור על כל ההנחיות, גם מהמדעטק וממקומות אחרים יכולים לצאת מדריכים לבתי הספר ובכך לבוא ולתת פתרון חינוכי במיוחד בשעה השעה הזאת שכל ילדי ישראל מתמודדים איתה.

אריאל קלנר: אנחנו כאן בדיון הזה בשביל להעלות את הנקודה הזאת.

אריאל קלנר: אנחנו נשמח לשמוע גם מהארגונים עצמם וגם מהמשרדים הרלוונטיים, גורמי המקצוע, איך אפשר להתקדם בנושא הזה.

אריאל קלנר: תודה רבה.

אריאל קלנר: בבקשה, חבר הכנסת יאיר גולן, יוזם הדיון.

יאיר גולן: אדוני היושב-ראש וכל מי שנמצא איתנו בדיון הזה, באותו יום שאתה היית במדעטק, גם אני הגעתי מספר שעות אחריך.

יאיר גולן: בנוסף, יצא לי לבקר במספר מוסדות נוספים כגון מוזיאון ארץ ישראל בתל אביב ואחרים, ואני חייב לומר שאם יש דבר נכון לעשותו בתקופת קורונה, זה לפתוח את המוסדות האלה לפעילות מלאה ואולי אפילו מוגברת.

יאיר גולן: מה הוא בעצם מוזיאון?

יאיר גולן: אם ניקח את כל המוזיאונים בארץ, אני אומר בזהירות, אם לא כל, אז בוודאי מרביתם, מוסדות יחסית גדולים, עם תקרות גבוהות, עם צוות סדרנים וצוות הפעלה שיודע לפקח בצורה קפדנית על מי נכנס, מי יוצא, כמה נמצאים בכל חדר, וכן הלאה וכן הלאה, עם יכולת ועם היערכות בפועל בתקופה של בין שני גלי ההתפרצות, להפעיל את עצמם במצב זה של קורונה, ולכן אך מתבקש שהמוסדות האלה יעבדו במשנה מרץ, קודם כל ובראש וראשונה על מנת לתמוך את מערכת החינוך.

יאיר גולן: אני חושב שיש פה הזדמנות לספק חינוך איכותי יותר, ייחודי, עם תכנים מעוררי השראה, עם יכולות מתודולוגיות בלתי רגילות.

יאיר גולן: היית במדעטק, ראית את היכולת שלהם להורות מדעים.

יאיר גולן: הרי זה באמת דבר פנטסטי והמתקדם ביותר מסוגו בארץ, וכך גם במקומות אחרים.

יאיר גולן: כמובן שניתן וצריך להפעיל את המוסדות האלה אחרי שעות הלימודים גם לטובת הקהל הרחב, ובכך להפיג מעט את הלחץ ההולך ומתגבר שהוא תולדה של הבידוד והסגרים והמתחים הפנימיים, כולל מתחמי התעסוקה הלא מבוטלים.

יאיר גולן: כמובן שכל המוסדות האלה יכולים גם לתמוך, דבר נוסף, וזה את הקיום של אירועי תרבות, ובכך בכלל להפעיל את כל מערך התרבות במדינת ישראל, והתרבות היא לא פריבילגיה.

יאיר גולן: תרבות זה לא איזושהי אקסטרה לחיינו.

יאיר גולן: זה חלק אינטגרלי מחיינו.

יאיר גולן: זה אחד הדברים ששומרים אותנו אנושיים יותר, מתורבתים יותר, נעימים יותר לזולת, ולכן מכל הסיבות האלה אני חושב שצריך לגבש תוכנית פעולה מהירה שתביא להפעלת המוזיאונים בכל הארץ תחת כמובן כל כללי בריאות הציבור הנדרשים עם המרחקים, עם האלכוג'לים בכניסה, עם בקרת הכניסה ובקרת היציאה, כל מה שצריך.

יאיר גולן: נדמה לי שהמוסדות פשוט ערוכים לכך, והמעבר משלב השיח פה במסדרונות הכנסת או באולמות הכנסת למימוש, יכול להיות מהיר ביותר וככה אני ממליץ שיקרה.

אריאל קלנר: תודה רבה, חבר הכנסת גולן.

אריאל קלנר: בבקשה, חבר הכנסת סמי אבו שחאדה.

סמי אבו שחאדה: תודה רבה אדוני היושב-ראש.

סמי אבו שחאדה: אני גם רוצה להודות על הדיון המאוד חשוב הזה.

סמי אבו שחאדה: אני חושב שהממשלה בתקופה הזאת של הקורונה העבירה מסר שהוא מאוד לא נכון מבחינת האוכלוסייה, שגם החינוך הוא לא מוצר חיוני וגם התרבות היא לא דבר חיוני, ולכן היה אפשר לסגור את מערכות החינוך ולעבור ללימוד מרחוק, שזה ממש רחוק מלימוד.

סמי אבו שחאדה: גם סגירת כל פעילות התרבות מבלי באמת לעשות איזשהו מאמץ למצוא פתרונות שיכולים להיות מצוינים גם בתקופה הזאת של הקורונה, ועונים על כל האתגרים הבריאותיים, אבל מצד שני אתה גם מעביר מסר לכמה חשוב פעילות התרבות בכל חברה אנושית.

סמי אבו שחאדה: אני מסכים לגמרי עם חבר הכנסת גולן לגבי היכולת, גם מה שאתה הצגת, אדוני, היכולת של המבנים האלה, של המוזיאונים לתת מרחב שהוא לפעילות גם לתלמידים.

סמי אבו שחאדה: חלק גדול מהמוזיאונים גם ערוך לדבר הזה.

סמי אבו שחאדה: מוזיאון הילדים בחולון, מוזיאון ארץ ישראל, מוזיאון לתרבות האסלאם.

סמי אבו שחאדה: יש המון מוזיאונים שגם ערוכים לעבודה עם תלמידים.

סמי אבו שחאדה: הם יכולים לעזור מאוד לצוותי הלימוד, לצוותי החינוך בקיום פעילות חברתית ותרבותית לתלמידים בכל הגילאים.

סמי אבו שחאדה: כולם יוצאים מורווחים בעניין הזה, ברגע שאנחנו פותחים אותם, וגם כמו שאמר חבר הכנסת גולן, זה יהיה גם מרחב שאפשר לקיים בו פעילות תרבותית מכל סוג שהוא, כי יש מרחבים גדולים והם יכולים לאפשר וכו'.

סמי אבו שחאדה: הדבר השני שאני רוצה לדבר עליו זה דוח שקראתי על הנגשת המוזיאונים בשפה הערבית, של עמותת סיכוי, שיצא בספטמבר 2020.

סמי אבו שחאדה: יש במדינה כ-56 מוזיאונים.

סמי אבו שחאדה: כמו בכל דבר רציני אחר שאנחנו בודקים, אדוני היושב-ראש, יש אפליה כנגד הציבור הערבי, במודע, לא במודע.

סמי אבו שחאדה: גם ליחס לאוכלוסייה שהיא שקופה, זה גם סוג של גזענות, לא משנה אם הם מתכוונים לזה או לא.

סמי אבו שחאדה: על מה אני מדבר?

סמי אבו שחאדה: אני מדבר על הנגשת המקומות האלה מבחינת השפה, הדבר הבסיסי ביותר.

סמי אבו שחאדה: לא מדבר על העסקת האנשים וניהול המקום והדירקטורים של המוזיאונים.

סמי אבו שחאדה: כל זה שלב אחר.

סמי אבו שחאדה: ב-20 מוזיאונים שהם בדקו, כמעט 12, הנגישות של השפה הערבית היא בין אפס לטעונה שיפור.

סמי אבו שחאדה: אם אנחנו מדברים על פתיחת המוזיאונים, שזה דבר חשוב ומצוין ואני בעדו ואני לגמרי תומך בנושא הזה, אני חושב שאנחנו גם צריכים לראות את העניין של ההנגשה של המקומות האלה.

סמי אבו שחאדה: חלק גדול מהמוזיאונים האלה עובדים עם ילדים, כמו מוזיאון הילדים, כמו הפעילות במוזיאון ארץ ישראל שחלק גדול ממנה לתלמידי בתי ספר.

סמי אבו שחאדה: המוזיאון לתרבות האסלאם דווקא יצא מאוד טוב בעניין הזה של ההנגשה.

סמי אבו שחאדה: לפני המנכ"ל הנוכחי, לפני שעשה עבודה מדהימה שם באמת, גם זה לא היה מונגש.

סמי אבו שחאדה: בגלל ההתמחות שלי בהיסטוריה, עסקתי בתיירות שנים רבות.

סמי אבו שחאדה: כמעט כל המוזיאונים לא מונגשים, כולל המוזיאון לתרבות האסלאם.

סמי אבו שחאדה: עכשיו שם זה טוב, אני לא רוצה סתם להתלונן.

סמי אבו שחאדה: יש גם עבודה מאוד חשובה שהיא תנגיש את המוזיאונים ואת המידע ואת הפעילויות הנפלאות והחשובות האלה גם לאוכלוסייה הערבית.

סמי אבו שחאדה: גם על זה אשמח אם בסיכום שלנו לדיון יהיה איזושהי המלצה בכיוון, כי אני גם מתכוון לדבר עם שר התרבות בעניין הזה, לשנות את התקנות לגבי הנגשת המוזיאונים מבחינת השפה.

סמי אבו שחאדה: תודה, אדוני היושב-ראש.

אריאל קלנר: תודה רבה לך, חבר הכנסת אבו שחאדה.

אריאל קלנר: בואו נעבור לארגונים שנמצאים איתנו בזום.

אריאל קלנר: האם הגברת מאיה לוי במוזיאון המדע על שם בלומפילד בירושלים, נמצאת איתנו?

מיה הלוי: כן, אני נמצאת.

אריאל קלנר: אז קודם כל אני רק מבקש ממך וגם מכל שאר הנוכחים בזום, יש פה עוד כאלה שנרשמו וגם אנחנו רוצים לפתח באמת פה דיון, אז באמת להקפיד בשלוש דקות להעביר את המסר כדי שכולם יוכלו להביא את המסר שלהם.

סמי אבו שחאדה: אפשר גם להעביר לה את המילה הטובה שאמר עכשיו חבר הכנסת גולן.

יאיר גולן: מוזיאון נהדר.

אריאל קלנר: מוזיאון נהדר, מוסר לך חבר הכנסת יאיר גולן.

מיה הלוי: תודה רבה.

מיה הלוי: אני חושבת שיש כאן פשוט תשתיות לאומיות שמפוזרות מהצפון לדרום, שעומדות ריקות ולא מנוצלות.

מיה הלוי: בעוד שמערכת החינוך סובלת מהיעדר חללים, מהיעדר אנשי חינוך ומצורך יוצא דופן לייצר התנסויות בדרכים שונות ממה שהזום יכול לתת למורים ולתלמידים, הרשת הזאת של המוזיאונים בארץ, כולה מבוססת עם אנשי חינוך מקצועיים.

מיה הלוי: הם פועלים בפיקוח של המינהל הפדגוגי והם עובדים באופן צמוד עם תוכניות שמאושרות על ידי משרד החינוך.

מיה הלוי: יש להם אוסף מוצגים ותערוכות ופעילויות שלא ניתן לראות אותן בבתי ספר.

מיה הלוי: זה נכון תמיד שזה נכס יוצא דופן.

מיה הלוי: זה בוודאי נכון בימים אלה אחרי שילדים ישבו בבית כל כך הרבה זמן, וזה עוד יותר נכון לנצל את מה שעומד לרשותנו כמוזיאונים, כשיש להם גם חללים, גם מוצגים ותערוכות, גם תוכניות חינוכיות, גם פעילויות, גם צוות חינוכי וגם מדריכים, וכל זה בימים שגם היום כשהחזירו את התלמידים בהחלטה אתמול ליומיים בבית ספר, עדיין בואו נזכור, הם יכולים להגיע רק יומיים לבית הספר, כי כל יתר הימים הם יצטרכו ללמוד בזום, ואנחנו פשוט מבזבזים את הנכס הנפלא הזה שעומד כל השנה ולא מספיק מנוצל, ובוודאי לא מספיק מנוצל בימים אלה, לכן אין שום סיבה לא לפתוח אותנו, ומהר.

מיה הלוי: הצמידו אותנו בעבר בכל מיני דיונים של משרד הבריאות, לקניונים.

מיה הלוי: אנחנו לא כמו קניון.

מיה הלוי: אנחנו עם חללים מאובטחים, אנחנו עם רישום מדויק של כל מי שנכנס אלינו, אנחנו עם פיקוח מאוד צמוד ועם יכולת של מדריכים גם לנתב את הקהל ולפזר את המבקרים, ופשוט מתעלמים לחלוטין מהתשתית היוצאת דופן שיש למדינת ישראל במגוון כל כך רחב של תחומים, עם עושר תרבותי כל כך גדול.

מיה הלוי: אין שום הצדקה לא לפתוח אותנו מחר בבוקר.

אריאל קלנר: תודה רבה לגברת הלוי.

אריאל קלנר: המסר היה ממוקד, קצר וקולע.

אריאל קלנר: כל מי שהקשיב, הבין.

יאיר גולן: סיכמת נפלא את הדיון.

אריאל קלנר: לפחות את המסר מבחינת הצד הזה.

אריאל קלנר: עוד לא מסכמים את הדיון.

מיה הלוי: וגם אין ספק שאנחנו יכולים לתת כמוזיאונים, מענה גם לאוכלוסייה הערבית וגם לאוכלוסייה היהודית.

מיה הלוי: יש הרבה מוזיאונים עם מדריכים דוברי ערבית, עם כתוביות וטקסטים בערבית, עם תוכניות, כך שיש פה גם יכולת לתת מענה באמת לכל מגזרי האוכלוסייה.

אריאל קלנר: בסדר גמור.

אריאל קלנר: אני רוצה לעבור עכשיו לד"ר גדי מדור, מנכ"ל הטכנודע.

אריאל קלנר: בבקשה.

גדי מדור: צוהריים טובים לכולם, גם המכובדים בכנסת וגם לעמיתיי מנהלי המוזיאונים.

גדי מדור: מיה הייתה נהדרת ואני לא רוצה להרוס את כל מה שהיא אמרה.

גדי מדור: אני רוצה להוסיף רק שלוש נקודות קצרצרות.

גדי מדור: תראו, העולם הוא לא דו-מימדי כמו שתלמידי ישראל רואים אותו כרגע.

גדי מדור: העולם הוא רב-מימדי, ובסופו של דבר מי שיכול להקנות את זה, זה המוזיאונים, בטח על כל רקע מה שדיברה עליו מיה.

גדי מדור: בעצם מערכת החינוך היום בארץ מסתכלת בעולמות השונים, אם זה העולם המדעי-טכנולוגי אבל גם בנושאים שונים, בהחלט רק דרך מסכים, ואנחנו יכולים להקנות להם את הרב-מימדיות.

גדי מדור: עשינו את זה בתקופה הרגילה לפני הקורונה, אבל בוודאי זה חשוב כרגע כאשר החינוך בכלל מוגבל.

גדי מדור: הנקודה השנייה שרציתי להתייחס אליה זה אוכלוסיות מיוחדות.

גדי מדור: האמת שזה פעם ראשונה שאני אולי נחשף, אבל אני פשוט רואה את הצורך הגדול הזה.

גדי מדור: ביתי הצעירה היא אוטיסטית ואני מכיר לא מעט ילדים שנמצאים היום במערכת החינוך בחינוך המיוחד.

גדי מדור: מה שקורה איתם, ישנה נסיגה מטורפת בהישגים ששנים על גבי שנים עבדנו איתה, ואני גם שומע את זה מחברים שהגיעו להישגים נהדרים עם ילדים אוטיסטים, וכל התקופה הזאת של הקורונה הם נסוגו אחורה.

גדי מדור: אני חושב שאנחנו במוזיאונים יכולים לאפשר להם במפגשים, בהתנסויות, למצוא את העולם שלהם ולהמשיך לפרוח.

גדי מדור: לנו אישית, בטכנודע בגבעת אולגה, היו לנו הרבה מאוד תוכניות.

גדי מדור: יש לנו נגישות קוגניטיבית עם הילדים האלה והיו לנו תכניות רציפות.

גדי מדור: לצערי הכול סגור.

גדי מדור: הדבר השלישי והאחרון, אני רוצה להתייחס רגע לצוות.

גדי מדור: אני בטוח שזה בעיה של כל המוזיאונים, אבל אני רוצה להגיד מילה אחת.

גדי מדור: אני לפני 30 שנה הגעתי כסטודנט צעיר לגבעת אולגה, ובמשך השנים בנינו מוזיאון יחד עם מיה, דרך אגב.

גדי מדור: בשנים הראשונות היינו שלוחה של המדעטק.

גדי מדור: בנינו מצפה כוכבים, בנינו פארק מדע חיצוני על ארבעה דונם.

גדי מדור: בנינו לאחרונה מוזיאון רפואה שלא נפתח.

גדי מדור: בכל הדברים אני לא גאה.

גדי מדור: אני גאה רק בצוות.

גדי מדור: במשך 30 שנה שאני ממנכ"ל את המקום, באזור שאין בו לא אוניברסיטה, לא טכניון, הצלחתי לגייס עובדים שהתחברו למשימה של הטכנודע, שיש לו גם עשייה חברתית לילדי גבעת אולגה וגם משימה שקשור לנושא של חינוך מדעי-טכנולוגי.

גדי מדור: הצוות הזה, מתוך 150 עובדים, מעל ל-100 עובדים פוטרו, התפטרו, נמצאו בחל"ת וכנראה חלקם הגדול לא יחזור.

גדי מדור: זה שבר אדיר שאני לא יודע אם אצליח להרים את הארגון הזה עוד פעם.

גדי מדור: 104 עובדים הוצאתי בגל הראשון, אחר כך עוד 20 עובדים.

גדי מדור: אני מתחבר לסיפא של מיה.

גדי מדור: אנחנו נוכל לעמוד בכל תקנון שנידרש.

גדי מדור: אנחנו יכולים לעמוד בזה.

גדי מדור: יש לנו פה בטכנודע את הפארק על ארבעה דונם כפי שציינתי.

גדי מדור: מתחמים ענקיים.

גדי מדור: יש לנו את האפשרות להגביל כל מגבלה שתינתן לנו.

גדי מדור: אנחנו נעמוד בה.

גדי מדור: תיתנו לנו לפתוח את המוזיאון.

גדי מדור: זאת הבקשה הצנועה שלנו.

גדי מדור: תודה.

אריאל קלנר: תודה רבה.

אריאל קלנר: מוזיאון נוסף, הגברת עדי אקוניס, מנהלת חטיבת קשרי חוץ, מוזיאון העם היהודי, בית התפוצות, נמצאת איתנו?

עדי אקוניס: שלום לכולם.

עדי אקוניס: אני כמובן מזדהה עם הדברים של מיה וגם של גדי, אבל יחד עם זאת נראה שאנחנו צריכים גם להבין שהשנה הזאת היא שנה באמת מאוד מורכבת.

עדי אקוניס: כולנו בציפייה שיאפשרו את פתיחת המוזיאונים, אבל צריך גם להיערך למידה ולא.

עדי אקוניס: במידה ולא תתאפשר פתיחת המוזיאונים עם כל ההגבלות של תלמידים במערך הסעות, שתמיד זה גם דבר מורכב, הנושא של סיורים וירטואליים צריך להיות חלק מתוכנית חינוך קבועה בכל בתי הספר, מכיתות יסודי ועד תיכון כדי לא למנוע מילדים את הצריכה של התרבות שהיא כל כך חיונית.

עדי אקוניס: אני עצמי אימא לשני ילדים בחטיבת ביניים ותיכון.

עדי אקוניס: אני חושבת ששילוב של סיורים וירטואליים משולבים בתוכניות חינוכיות זה משהו שצריך להיות מתוקצב, זה משהו שצריך להיות מונגש למנהלים ולעשות בזה שימוש, וזה משהו שאני פשוט חושבת שצריך להעלות על סדר-היום, אולי באמצעות הפקה של קטלוג של תוכניות חינוכיות כדי לאפשר למנהלים לבחור, אבל בשום צורה ואופן לא לתת לשנה הכול כך קשה הזאת לחלוף בלי שתלמידי ישראל, אגב, מכל המגזרים.

עדי אקוניס: אנחנו במקרה מוזיאון העם היהודי, אבל אנחנו מארחים בשמחה בכל הנושא של שייכות וזהות, את כלל החברה בישראל.

עדי אקוניס: אני חושבת ששם יש עוד מקום לעשות, לשפר, לקבל תמיכה מהמדינה ולעבוד בשיתוף פעולה הדוק עם משרד החינוך, וכמובן שהתקווה והציפייה היא שהמוזיאונים יפתחו.

עדי אקוניס: אנחנו יודעים לעמוד בתקנים.

עדי אקוניס: ראינו את זה גם בקיץ.

עדי אקוניס: המקום פתוח.

עדי אקוניס: יש בקרה ופיקוח.

עדי אקוניס: בכל מקרה תרבות זה חלק מליבה, ואיך שלא יהיה, עולם המוזיאונים יודע להסתגל מהר.

עדי אקוניס: מתחילת המשבר ערכנו למעלה מ-300 שיעורים בזום ובטכנולוגיות אחרות לבתי ספר.

עדי אקוניס: תודה.

אריאל קלנר: תודה רבה לגברת עדי אקוניס על הדברים.

אריאל קלנר: אחרון הדוברים מטעם המוזיאונים, מנכ"ל המדעטק, המוזיאון הלאומי למדע וטכנולוגיה וחלל בחיפה, שאירח אותי כל כך יפה, יוסי אני.

אריאל קלנר: נמצא איתנו בזום?

יוסי אני: קודם כל זו הזדמנות להגיד לך תודה, אריאל, על הביקור, וליאיר גולן כמובן, שאמר הרבה.

יוסי אני: אין לי הרבה מה להוסיף מעבר למיה, אבל אני רוצה לאתגר את משרד החינוך, אם יש חבר'ה שם שנמצאים.

יוסי אני: מעבר לזה שאנחנו יכולים להווה כתשתית מצוינת לתלמידים, אני יודע שיש גם בעיות עם משרד הבריאות, זה ברור לנו, ואני עד היום לא מבין בשביל מה יש תו סגול אם התו הסגול לא עונה על ההגדרות שמשרד הבריאות מכתיב.

יוסי אני: אני בא ורוצה לאתגר את משרד החינוך במשהו נוסף.

יוסי אני: אוקיי, לא רוצים שאורחים או מבקרים יגיעו בשיטה הקודמת, אבל מה עם מערכת החינוך?

יוסי אני: הרי הם אישרו את מערכת החינוך.

יוסי אני: אם אנחנו מהווים פלטפורמה מצוינת למערכת החינוך ואנחנו עושים את זה במשך שנים ובהצלחה מרובה, אז אני לא רואה שום סיבה שאנחנו לא נעמוד בהגדרות שמשרד הבריאות מכתיב.

יוסי אני: אני יכול להגיד לכם על המוזיאון שלנו שמשרת פה כ-70 מועצות פה באזור, משהו כמו 60% מהם במגזר הערבי, אז ככה שאנחנו באמת מהווים פלטפורמה להרבה מאוד אוכלוסייה שזקוקה לנו בשוטף.

יוסי אני: כמו שמיה אמרה, יש פה הזדמנות להשתמש בנו ואנחנו מוכנים להתאים את עצמנו לכל משימה ולכל אתגר שיעמידו בפנינו, אבל שיתנו לנו את הניסיון ואת הצ'אנס.

יוסי אני: תודה.

אריאל קלנר: תודה רבה, יוסי אני.

אריאל קלנר: אני רוצה לעבור עכשיו למשרד החינוך.

אריאל קלנר: ערן הוליץ, ממונה ייעוץ משפטי, ראמ"ה.

ערן הוליץ: שלום, נמצאת איתנו גברת סימה עובדיה מהמשרד.

ערן הוליץ: אני אשמח שהיא תפתח קודם כל.

אריאל קלנר: אין בעיה, אז נעבור לסימה עובדיה, מנהלת אגף יישומי חוק ומדיניות במערכת החינוך.

סימה עובדיה פורצנל: שלום לכולם, צוהריים טובים.

סימה עובדיה פורצנל: אני מנהלת אגף יישומי חוק ומדיניות במערכת החינוך, במינהל הפדגוגי במשרד החינוך.

סימה עובדיה פורצנל: אנחנו תומכים בפעילות חינוך במוזיאונים.

סימה עובדיה פורצנל: אני אומר שבמשרד החינוך יש מספר יחידות שתומכות בפעילויות שונות של מוזיאונים.

סימה עובדיה פורצנל: אנחנו תומכים בפעילות חינוך במוזיאונים שקשורים למורשת, תולדות ארץ ישראל, מדע, ארכיאולוגיה וכדומה.

סימה עובדיה פורצנל: יש סל תרבות שבאמצעותו מגיעים תלמידים למוזיאונים לאומנות.

סימה עובדיה פורצנל: המזכירות הפדגוגית, מפמ"רית מדעים, אגף מדעים תומך בהתנסויות.

סימה עובדיה פורצנל: יש קשר גם למוזיאוני השואה על ידי מינהל חברה ונוער.

סימה עובדיה פורצנל: אנחנו בקשר הדוק עם מוזיאונים, תומכים בשוטף.

סימה עובדיה פורצנל: בשנה שעברה תמכנו ב-31 מוזיאונים מוכרים, בפעילות חינוך.

סימה עובדיה פורצנל: פעילות חינוך זה אומר פעילות שהיא פעילות של העשרה, הפגה, והיא פעילות שהיא בזיקה לתוכנית הלימודים.

אריאל קלנר: זה אומר שאתם יכולים לקבל החלטה להפעיל את המוזיאונים האלה?

סימה עובדיה פורצנל: הפעלת המוזיאונים, אנחנו לא אחראים על תקנות של הפעלה, קורונה וכו'.

סימה עובדיה פורצנל: זה החלטות של משרד הבריאות.

אריאל קלנר: האם ביקשתם להפעיל את המוזיאונים האלה?

סימה עובדיה פורצנל: כאשר התקיים הסגר הראשון ובתי הספר עברו ללמידה מרחוק, מייד אנחנו חשבנו מחוץ לקופסה וביקשנו לשנות את תקנות התמיכה ולהתאים אותם לזמן קורונה.

סימה עובדיה פורצנל: יזמנו שינויים, קודם כל לאפשר הדרכה וירטואלית לבתי הספר שלא יכולים להגיע או שהמוזיאונים אפילו סגורים.

סימה עובדיה פורצנל: אם בתי הספר עובדים, הם יכולים לקבל הדרכה וירטואלית ואנחנו נתמוך בה.

סימה עובדיה פורצנל: אני אומר שהשינויים שביקשנו הוגשו להערות הציבור.

סימה עובדיה פורצנל: קיבלנו את ההערות.

סימה עובדיה פורצנל: קצת שינינו דברים בהתאם להערות.

סימה עובדיה פורצנל: הם אושרו על ידי משרד המשפטים וכעת הם עוברים לחתימת השר.

אריאל קלנר: רק כדי להבין נכון, אנחנו מדברים פה על איזושהי הפעלה מרחוק, כלומר שאותם מוזיאונים יפעלו בזום או משהו כזה.

סימה עובדיה פורצנל: אני אומר מה השינויים שעשינו.

סימה עובדיה פורצנל: עד השנה שעברה ועד עכשיו, בעצם אנחנו תומכים בהגעה של קבוצות מתוך בתי ספר וגני ילדים לתוך המוזיאונים שאנחנו תומכים בהם, אלה שעומדים בקריטריונים לתמיכה, אבל ברגע שראינו שבזמן קורונה הדברים קצת שונים, ביקשנו לאפשר כמה שינויים.

סימה עובדיה פורצנל: קודם כל ביקשנו להפחית את מספר שעות הסף של הדרכה במוזיאונים מ-500 שעות הדרכה ל-250, כי אנחנו יודעים שבשנה הזאת הייתה פחות פעילות, אז כדי שלא יפסידו תמיכה.

סימה עובדיה פורצנל: דבר שני, ביקשנו לאפשר הדרכה וירטואלית, זאת אומרת הדרכה סינכרונית, וירטואלית של בתי הספר, של הילדים.

סימה עובדיה פורצנל: ביקשנו להכיר גם בהדרכה וירטואלית של מורים, השתלמויות מורים.

סימה עובדיה פורצנל: אנחנו מכירים בנושא הזה ביום-יום, פנים אל פנים.

סימה עובדיה פורצנל: ביקשנו גם את זה לעשות וירטואלי וגם את ההכנה לביקור, שזה חלק מהדרישות שלנו לאפשר וירטואלי.

סימה עובדיה פורצנל: ביקשנו גם שאם המוזיאונים סגורים ותקנות הבריאות יאפשרו, גם לאפשר לצוות מתוך המוזיאון להגיע לבית הספר לקיים את ההדרכה.

סימה עובדיה פורצנל: כאמור, גם הורדנו את מספר השעות כדי לאפשר את זה.

סימה עובדיה פורצנל: לגבי פתיחת המוזיאונים, זה אחריות של משרד הבריאות, את מי הם מאפשרים לפתוח במידה שהם פתוחים.

סימה עובדיה פורצנל: יש גם מסמך שיצא בספטמבר, שזה קווים מנחים לרשות המקומית לבחירה ולאישור של מרחבי למידה נוספים לשנת הלימודים תשפ"א, וזה כמובן בהתאם להנחיות משרד הבריאות, איזה מקומות פתוחים ואיזה לא.

סימה עובדיה פורצנל: במידה שבתי הספר עובדים והכיתות עובדות, הן יכולות, אם זה באחריות הרשויות המקומיות ואם זה בבעלות פרטית, אז יש את התנאים לאחריות של הבעלות הפרטית, שבמידה והמוסדות האלה פתוחים, יש תנאים וכללים שאפשר להגיע למוסדות האלה ולהשתמש בהם כמרחבי למידה חלופיים, אחרים.

אריאל קלנר: אם אני מבין נכון, הטענה שלך זה שהכדור נמצא במשרד הבריאות, כלומר אתם לא משתמשים במוזיאונים, כי הנחיות משרד הבריאות אומרות שהמוזיאונים צריכים להיות סגורים.

אריאל קלנר: האם אני הבנתי נכון?

סימה עובדיה פורצנל: נכון, אבל גם כאשר המוזיאונים סגורים, ברגע שייחתמו ההוראות על מבחני התמיכה שמותאמים לתקופת הקורונה, נוכל לתמוך גם בפעילות מרחוק כאשר המוזיאון סגור וכאשר לא יכולים להגיע למוזיאון.

אריאל קלנר: שאלה נוספת.

אריאל קלנר: יש צוותים חינוכיים, צוותים מקצועיים במוזיאונים.

אריאל קלנר: היום במערכות החינוך מחלקים ילדים לקפסולות, מה שדורש יותר כוח אדם, מה שדורש יותר משאבים.

אריאל קלנר: השאלה היא בעצם למה לא לתגבר את מערכת החינוך או למה לא להעשיר את הילדים, אפילו שאותם צוותים יגיעו אל הילדים, לבתי הספר.

אריאל קלנר: להשתמש בהם.

סימה עובדיה פורצנל: במסגרת השינוי במבחני התמיכה ביקשנו לאפשר גם שצוות מהמוזיאון יגיע לתוך בית הספר.

אריאל קלנר: ואיפה זה עומד?

סימה עובדיה פורצנל: מבחני התמיכה הועברו לחתימת שר החינוך.

אריאל קלנר: כלומר, כרגע אנחנו מחכים לחתימת שר החינוך כדי שהצוותים יוכלו לעבוד.

סימה עובדיה פורצנל: אני חושבת שבימים האחרונים משרד המשפטים אישר את שינוי מבחני התמיכה וזה עבר ללשכת השר.

אריאל קלנר: הבנתי.

אריאל קלנר: טוב, בסדר גמור.

אריאל קלנר: תודה רבה לך גברת סימה עובדיה פורצנל.

אריאל קלנר: פרופ' איתמר גרוטו, המשנה למנכ"ל משרד הבריאות, בבקשה.

איתמר גרוטו: שלום.

איתמר גרוטו: אני אדבר בקצרה כי באמת גם זמני קצר וגם אני חושב שבסך הכול רוב הדברים כבר נאמרו.

איתמר גרוטו: אני חושב שקודם כל גם מיה וגם גדי וגם עדי דיברו לעניין.

איתמר גרוטו: בעצם אנחנו מדברים פה על מצב שבו אנחנו מתכוננים לפתוח את המשק בהדרגה.

איתמר גרוטו: זה האסטרטגיה של משרד הבריאות.

איתמר גרוטו: אין מקום שיש בו אפס סיכון, במיוחד אם זה קבוצות של תלמידים וכו', ודיברו פה גם על ההסעות, לכן אנחנו מנסים לדרג את הסיכון.

איתמר גרוטו: זה קצת אולי לפעמים נשמע לא הגיוני באיזשהו מובן מסוים, כי באמת זה מקום שנראה בטוח, שאפשר לשלוט בקהל, שאין הרבה התכנסויות, אבל בכל זאת יש פה איזה סיכון.

איתמר גרוטו: אני מנסה להסביר אולי את המדיניות של משרד הבריאות באיזושהי אנלוגיה שאומרת שבעצם אם אנחנו ניקח את נושא הבחירות לכנסת למשל, אז אם כל אזרח יחליט על דעת עצמו שהוא לא מצביע, זה לא ישפיע על אף אחד, אבל אם כולם יחליטו ביחד שלא הולכים להצביע ולא ימלאו את חובתם האזרחית, אז לא תהיה הצבעה ולא יהיה כנסת.

איתמר גרוטו: זה משהו ועוד משהו ועוד משהו שמצטבר בסוף בדברים האלה.

איתמר גרוטו: יחד עם זאת, אני כן שמח לבשר כאן, אני מניח שמשרד התרבות יוכל להרחיב יותר, אבל הכוונה שלנו באמת לעשות פיילוט שיתחיל בימים הקרובים, מתי שנהיה מוכנים עם התקנות וגם הגדרות של הפיילוט.

איתמר גרוטו: אני אוביל את המהלך הזה מבחינת משרד הבריאות, שנגדיר קריטריונים יותר מחמירים או קצת לראות איפה אנחנו יכולים לשפר בתוך התו הסגול כדי שנרגיש יותר בטוחים.

איתמר גרוטו: זה משהו שאמור להתחיל בימים הקרובים במספר קטן של מוזיאונים.

איתמר גרוטו: התהליך של הבחירה של המוזיאונים לא ייעשה על ידי משרד הבריאות.

איתמר גרוטו: אנחנו כמובן נעשה את זה ביחד עם משרד התרבות והספורט שייעשה את זה ביחד עם המוזיאונים.

איתמר גרוטו: אני מניח שנציג משרד התרבות נמצא כאן.

איתמר גרוטו: פחות או יותר אלה הדברים שיש לי לומר בהקשר הזה.

אריאל קלנר: אתה מדבר על פיילוט שמתחיל בימים הקרובים.

אריאל קלנר: כמה זמן הוא אמור להימשך?

איתמר גרוטו: הוא אמור להימשך עד ה-6 בדצמבר, שזה עוד כעשרה ימים, משהו כזה, ואז במידה ונתוני התחלואה יאפשרו את זה והפיילוט יצלח, אז אנחנו נוכל להרחיב את זה כמובן לכל המוזיאונים.

אריאל קלנר: כשאתה מדבר על פיילוט, הכוונה היא שבתי ספר יתחילו להגיע למספר מוזיאונים שבחרתם?

איתמר גרוטו: את הפרטים המדויקים של הפיילוט אנחנו צריכים לתפור יחד עם משרד התרבות וגם כמובן עם משרד החינוך שהוא הרלוונטי כאן, שידבר גם על נושא של כן תלמידים או לא תלמידים.

איתמר גרוטו: יש הרבה מגבלות שהיום חלות וגם בתו הסגול על מוזיאונים, שלא בהכרח מאפשרים את זה.

איתמר גרוטו: צריך לחשוב בדיוק איך נעשה את השילוב של מערכת החינוך בתוך זה, אבל בהחלט זה משהו לדיון עם שלושת המשרדים ביחד.

איתמר גרוטו: אני חושב שגם על הנקודה הזאת נרצה לתת מענה.

יאיר גולן: הפיילוט יתחיל ב-6 בדצמבר?

איתמר גרוטו: לא, הוא יסתיים ב-6 בדצמבר.

איתמר גרוטו: הוא יתחיל ברגע שנגמור להתארגן עליו.

איתמר גרוטו: גם צריך להגדיר את הפיילוט, שזה אני יודע שמשרד התרבות והספורט עובד על זה.

יאיר גולן: אם זה מסתיים ב-6 בדצמבר, אני מבין שהפיילוט הזה מתחיל לכל המאוחר ביום ראשון הקרוב.

איתמר גרוטו: אולי גם אפילו קודם.

איתמר גרוטו: אנחנו בסך הכול לא רוצים לעשות פיילוט ארוך.

איתמר גרוטו: המטרה היא לעשות פיילוט שהמטרה שלו לא לבדוק אם יש תחלואה או אין תחלואה, אלא לבדוק שבאמת הדברים שאנחנו עושים הם ישימים לשני הצדדים.

איתמר גרוטו: גם מצד אחד הם ישימים מבחינת יכולת הבקרה והשליטה על התחלואה או על מניעת התחלואה, וגם שזה אפקטיבי מבחינת המוזיאונים, להפעיל את המוזיאונים בתנאים ובפיילוט שאנחנו נגדיר.

איתמר גרוטו: זה כמובן ייעשה ביחד איתם.

איתמר גרוטו: זה לא משהו שאנחנו מנחיתים מלמעלה.

אריאל קלנר: בסדר גמור.

אריאל קלנר: תודה לך, פרופ' גרוטו.

אריאל קלנר: בהחלט בשורות שאנחנו יכולים לראות.

אריאל קלנר: ד"ר גילמור קשת, מנהלת אגף מדעים במשרד החינוך.

גילמור קשת מאור: תודה רבה.

גילמור קשת מאור: נכון, יש לנו חללים מאוד גדולים והרבה אזורים חיצוניים שאפשר להגיע אליהם עם תלמידים.

גילמור קשת מאור: יש גם אמצעים מקוונים שפותחו בתקופה האחרונה ולפני כן, ויש גם מוזיאונים ששלחו ערכות ניסוי לתלמידים, אז יש את כל האמצעים.

גילמור קשת מאור: יש לנו גם פרויקט משותף עם המוזיאונים.

גילמור קשת מאור: אני מתייחסת בעיקר למוזיאונים למדע, כי הקשר איתם בהקשר להתנסויות נמצא באחריותי.

גילמור קשת מאור: יש לנו פרויקט משותף עם משרד המדע, במסגרתו התלמידים, ממש שכבות שלמות של תלמידים מכל הארץ, מכל המגזרים, מגיעים למוזיאונים למדע ממש כחלק מתוכנית הלימודים.

גילמור קשת מאור: הפרויקט הזה בעצם כרגע לא מתאפשר כי המוזיאונים סגורים, אז כמו כולם אנחנו מחכים שמשרד הבריאות יפעיל את השיקולים המקצועיים, ואם הם יחליטו לפתוח את המוזיאונים, אז נוכל לחדש את הפרויקטים האלו.

אריאל קלנר: בסדר גמור.

אריאל קלנר: חבר הכנסת יאיר גולן.

יאיר גולן: אני חייב לומר שהדברים של פרופ' גרוטו, שאני פה מכיר אותו היטב כאן במסדרונות הכנסת, הם מעט מקוממים.

יאיר גולן: אני לא מבין בשביל מה צריך פיילוט.

יאיר גולן: המוסדות האלה מוכרים, הם עבדו בין הסגרים, ניתן להם תו סגול.

יאיר גולן: יש להם את כל הציוד על מנת לשמור על בריאות הציבור, כגון בקבוקוני אלכוג'ל בכניסה לכל חדר.

יאיר גולן: יש להם מספיק מפקחים שיודעים להשגיח על הסדר הציבורי ולוודא שאין חריגות ממה שניתן בתו הסגול, ולכן אני מבין את התכלית של פיילוט ונראה לי תמוה וזה נראה לי מיותר.

אריאל קלנר: אנחנו יודעים גם שבין הסגרים הגענו לסגר נוסף.

אריאל קלנר: המטרה היא לא הייתה להיות בין הסגרים.

יאיר גולן: לא, לא, אני מתכוון שיש פה ניסיון כבר בכל המוסדות האלה.

יאיר גולן: הם יודעים איך לפעול במצב של איום קורונה.

יאיר גולן: הם יודעים מה הם צריכים לעשות.

יאיר גולן: זה אושר להם.

יאיר גולן: אני חייב לומר פשוט, כי ביקרתי בלא מעט מוסדות כאלה, שההיערכות שלהם היא מאוד טובה.

יאיר גולן: בסך הכול היכולת של מוסד כזה להיערך לפעילות בתנאי קורונה, יותר טובה מאשר כל בית ספר ממוצע במדינת ישראל, ולו בגלל היחס המאוד גדול של אנשי תפעול שאחראים על המקום הזה.

יאיר גולן: זה נראה לי פשוט עניין תמוה.

יאיר גולן: הסיורים הווירטואליים הם בוודאי ובוודאי לא תחליף.

יאיר גולן: אני גאה מאוד במה שעשו המוסדות האלה, והם באמת ייצרו שיעורים וירטואליים יוצאים מן הכלל, אבל בוודאי שזה לא תחליף לחוויה הבלתי אמצעית, מה גם שחלק מהחוויות זה לגעת במוצגים, לשחק עם המוצגים, בטח כשמדובר בחינוך ילדים.

יאיר גולן: אין בעיה עם ההסעות, ואם יש בעיה, אז נא משרד החינוך עם משרד האוצר יפתרו את העניין.

יאיר גולן: אפשר להעלות את התלמידים בקפסולות, במיוחד בחינוך היסודי.

יאיר גולן: להעלות אותם בקפסולות, להסיע אותם באוטובוס לכל קפסולה, להוריד אותם, להחזיר אותם בקפסולה.

יאיר גולן: אין פה שום סיכון בנושא ההסעות.

יאיר גולן: אם מנהלים את זה נכון, אם מנהלים את זה מתוך רצון לעשות ולא מתוך רצון לחסום את הפעילות, אז אין פה שום בעיה בנושא ההסעות.

יאיר גולן: אולי בעיה כלשהי בנושא התקציב.

יאיר גולן: גם אז הייתי שמח לראות שלפחות לחצי מהמדינה יש הסעות.

יאיר גולן: גם אם יש מגבלות תקציב, אז יש לפחות הסעות חלקיות.

יאיר גולן: לפחות נותנים לחלק מהתלמידים את ההזדמנות להגיע לאיפה שצריך להגיע.

יאיר גולן: נדמה לי שצריך פה הרבה יותר עבודה עם הרשויות המקומיות, גם אלה שבתוכם נמצאים המוסדות וגם רשויות שהן סמוכות למוסדות האלה, כי בין המוסד לבין הרשות המקומית, ראיתי את זה בכל המקומות, יש יחסים מאוד אינטימיים.

יאיר גולן: יש ניסיון עתיר שנים של שיתוף פעולה, והם יודעים לעבוד ביחד.

יאיר גולן: פשוט צריך להסדיר את העניין הזה ולא להפריע להם לעבוד.

יאיר גולן: אם כבר עושים פיילוט, אז אני הייתי מצפה שמייד בתום הפיילוט הזה, הפקת לקחים קצרצרה ולהפעיל מייד את כל המוסדות.

יאיר גולן: אני לא רואה איך פיילוט כזה יכול להיכשל.

יאיר גולן: צריך להיות פה באמת שלומיאל גמור בשביל שדבר הזה ייכשל, כי התנאים פה באמת הם תנאים מיטביים על מנת להעביר חינוך בשעת קורונה.

אריאל קלנר: טוב.

אריאל קלנר: אשמח לשמוע את ההתייחסות של משרד התרבות לנושא.

אריאל קלנר: נמצאת איתנו שירית קייסין, ממונה מוזיאונים ואומנות פלסטית, ממשרד התרבות.

שירית קייסין: צוהריים טובים, אני מנהלת המחלקה למוזיאונים ואומנות פלסטית במשרד התרבות.

שירית קייסין: אני רוצה להגיד כמה דברים, קודם כל להצטרף לכל מה שמיה אמרה.

שירית קייסין: אני חושבת שמוזיאונים הם חלל נהדר לפעילות תלמידים, בכלל לפעילות משפחות, לא רק לתלמידים.

שירית קייסין: המרחבים הפיזיים שיש במוזיאונים יכולים לאפשר פעילות תוך כדי שמירה על ביטחון בתקופה הזאת.

שירית קייסין: אני חושבת שבין היתר גם הצוותים בהחלט יכולים לסייע למערכת החינוך עם המדריכים והצוות המקצועי של המוזיאון.

שירית קייסין: הם גם יודעים לזהות את הקהל שלהם.

שירית קייסין: מי שנכנס ורוכש כרטיס, יודעים לעקוב אחריו.

שירית קייסין: זה לא כמו נניח כניסות לקניונים, שפחות יש מעקב אחרי אנשים.

שירית קייסין: אני רוצה להזכיר שחוק המוזיאונים בהחלט מדבר על מטרת התצוגה שהיא קודם כל חינוך ולימוד ורק אחר כך עינוג, ויש חשיבות מאוד מאוד משמעותית לזה שמוזיאונים באמת ימצאו את הדרך וייפתחו לטובת התלמידים, וכמו שאמרתי, גם לטובת משפחות.

שירית קייסין: אני יודעת ששר התרבות והספורט עובד ללא לאות כדי שהדברים האלה באמת יתרחשו, וכמו שפרופ' גרוטו דיבר, הצלחנו להגיע לפיילוט בהסכמה של משרד הבריאות.

שירית קייסין: המחלקה שלי העבירה נתונים ללשכת השר, ויש בזה באמת כמו בתו הסגול, - - - לשמירת על הביטחון של המבקרים, כולל מוזיאוני מדע, כי בעבר מוזיאוני מדע נפתחו אחרונים, אז הפעם הפיילוט אמור לכלול גם מוזיאוני מדע.

שירית קייסין: אני יודעת שהמשרד עובד ביחד עם משרד הבריאות במתכונת של הצמדות, זאת אומרת, אין סיכוי שמשהו יפתח ומשהו בתרבות לא יפתח, כמו לדוגמא הצמדה של המוזיאונים לקניונים כדי שברגע שיש פיילוט בקניון, אז יש גם פיילוט במוזיאון.

שירית קייסין: זה פחות או יותר מה שאני יכולה לתרום לדיון, אלא אם כן יש משהו שתרצו לשאול.

אריאל קלנר: טוב, תודה רבה.

אריאל קלנר: אם יש שאלות, אז חברי הכנסת יכולים לשאול.

אריאל קלנר: אני רוצה לשמוע כרגע את זאב גולדבלט, מייסד הנהגת ההורים הארצית.

אריאל קלנר: האם נמצא איתנו בזום?

זאב גולדבלט: התשובה היא כן.

זאב גולדבלט: אני נמצא על הקו אבל אני מבקש שמי שייצג אותנו זאת תהיה צופית גולן.

אריאל קלנר: בבקשה, צופית גולן, סגנית יושב-ראש הנהגת ההורים הארצית.

צופית גולן: צוהריים טובים לוועדה, אני אתייחס קודם כל לנושא הדיון.

צופית גולן: חשוב מאוד לפתוח את המוזיאונים.

צופית גולן: חשוב מאוד לתת לילדים הפוגה, לקחת את השנה הזאת ולתת להם למידה שהיא אחרת.

צופית גולן: זו הזדמנות לנצל אותה במקום שכמו שאמרו לפניי, יודע להפעיל את זה בצורה בטוחה, בצורה אחראית כמו כל דבר שקשור ללימודים.

צופית גולן: אנחנו הצענו את זה מזמן, לנצל את המוזיאונים בתור חללי למידה נוספים.

צופית גולן: יש שם צוותים שמיומנים לכך.

צופית גולן: אפשר לעשות דברים נפלאים עם ההתאמה לתו הסגול.

צופית גולן: אנחנו כמובן מברכים, ושוב מודים לוועדה על ההתייחסות והדחיפה כל הזמן לקדם את החינוך.

צופית גולן: תודה רבה.

אריאל קלנר: תודה רבה, צופית.

אריאל קלנר: תודה רבה על הדברים.

אריאל קלנר: המועצה לשימור אתרי מורשת בישראל, חומי נובנשטרן, סמנכ"לית.

חומי נובנשטרן: אחר הצוהריים טובים, כמו שנאמר, אני סמנכ"לית במועצה לשימור אתרי מורשת בישראל.

חומי נובנשטרן: ההתייחסות ששמענו עד עכשיו, ההתייחסות החשובה, היא התייחסה למוזיאונים ומוזיאונים מוכרים שהם בערך, אם אני לא טועה, 50 או 60 מוזיאונים.

חומי נובנשטרן: אני מתייחסת לכ-100 ואפילו יותר של אתרי ביקור היסטוריים שנמצאים במבנים היסטוריים.

חומי נובנשטרן: רק לסבר את האוזן למה אני מתכוונת.

חומי נובנשטרן: למחנה המעפילים בעתלית שאני כרגע נמצאת בו, אתר מכון אילון ברחובות, בית ילין במוצא ועוד אחרים.

סמי אבו שחאדה: מתוך הכמעט 100 ומשהו אתרי מורשת, כמה מהם נמצאים בחברה הערבית ומדברים על המורשת הערבית של הארץ?

חומי נובנשטרן: אני אשמח לענות.

חומי נובנשטרן: אנחנו כרגע בעשייה מאוד אינטנסיבית במגזר המיעוטים.

חומי נובנשטרן: כרגע יש לנו פעילות שהולכת ומתקדמת בכפר כמא, ששם יש מרכז פעילות מאוד גדול לעדה הדרוזית, שמספר את סיפורו של המקום.

חומי נובנשטרן: יש שם הדרכות.

חומי נובנשטרן: יש עוד אתרים, כשאנחנו כרגע בפיתוח של אתרים נוספים.

סמי אבו שחאדה: חומי, אני שואל בשביל לדעת.

סמי אבו שחאדה: אני לא בא אליך בטענות ואני לא חושב שאפשר לתקן את זה בשיחה.

סמי אבו שחאדה: תוכניות עתיד זה מצוין.

סמי אבו שחאדה: אני שואל כיום.

סמי אבו שחאדה: מתוך ה-100 ומשהו אתרי מורשת, כמה מהאתרים האלה עובדים בחברה הערבית?

סמי אבו שחאדה: בעתיד יש תוכניות, זה מצוין, זה נפלא.

סמי אבו שחאדה: היום יש כמה?

סמי אבו שחאדה: יש אפס?

סמי אבו שחאדה: יש אחד?

סמי אבו שחאדה: יש שלוש?

חומי נובנשטרן: כרגע יש אתרים שיש להם את הפוטנציאל ומגיעים אליהם מבקרים, כמו תחנת הרכבת ההיסטורית בכפר יהושע, שיש בהם פעילות מותאמת.

חומי נובנשטרן: כנ"ל באתר הפרדסנות ברחובות ובעוד אתרים.

חומי נובנשטרן: במגזר עצמו אנחנו כרגע עומדים לפתח מספר פעילויות.

חומי נובנשטרן: יש לנו רכז שהוא מיוחד למגזר המיעוטים, שהוא עושה היום פעילות גדולה מאוד יחד עם בתי ספר גם בנצרת, בשפרעם, ברהט ובעוד מקומות.

חומי נובנשטרן: הנושא הזה הולך ומתפתח במסגרת המועצה לשימור אתרים, ונשמח להציג לפניך ולפני החברים האחרים את היכולת של הפיתוח שלנו כרגע במגזר המיעוטים.

חומי נובנשטרן: אם יורשה לי לחזור לנושא שהוועדה דנה בו כרגע, זה נושא של פוטנציאל השימוש באתרים האלה.

חומי נובנשטרן: ההתייחסות הראשונה היא, שיש ברובם חללים שיכולים לשמש כחללי למידה בנוסף לחללים בבתי ספר.

חומי נובנשטרן: אם אנחנו מדברים היום על קפסולות, בהחלט פוטנציאל בחלק מהאתרים שהלמידה יכולה להתקיים בהתאם לתוכנית הלימודים במקומות האלה.

חומי נובנשטרן: רוב האתרים הם אתרים גדורים.

חומי נובנשטרן: יש בהם כל השירותים, מים זורמים וכדומה.

חומי נובנשטרן: בחלקם יש חצרות.

חומי נובנשטרן: הם נמצאים בדרך כלל במרחב הכפרי.

חומי נובנשטרן: יש בהם חצרות ויכולת גם לעשות את ההפסקה בין השיעורים.

אריאל קלנר: מה המצב כרגע?

אריאל קלנר: האם יש משהו מאושר?

אריאל קלנר: לא מאושר?

אריאל קלנר: אני יודע שרשות הטבע והגנים למשל, כן נפתחו אתרים.

אריאל קלנר: אתרי מורשת, מה מצבם?

חומי נובנשטרן: אתרי מורשת, בחלקם, באמת תודות לשר התרבות, נתן את ההנחיה שניתן לפתוח אותם.

חומי נובנשטרן: חלקם פתוחים, כמו שאני נמצאת כרגע במחנה המעפילים בעתלית.

חומי נובנשטרן: יש מספר מועט מאוד של מבקרים.

חומי נובנשטרן: עובדים הכול לפי התו הסגול: הרשמה, אלכוג'ל, מרחקים וכדומה.

אריאל קלנר: האם מערכת החינוך משתמשת באתרי המורשת או שכרגע היא מנועה מהם?

חומי נובנשטרן: בעבר מערכת החינוך הגיעה בצורה סדורה לכל האתרים האלה.

חומי נובנשטרן: כרגע אני יודעת על מספר מאוד קטן של מערכת החינוך שמגיע לאתרים, כמו למשל אחד מבתי הספר בגוש עציון שהגיע לבית הספר החקלאי מקווה ישראל, שם יש לנו מרכז מבקרים.

חומי נובנשטרן: המרחב שם הוא מרחב מאוד גדול כמו שאתם יודעים, הרבה טבע והרבה יכולת להפעלה במקום.

חומי נובנשטרן: אלה פחות או יותר המקומות שאני כרגע מודעת אליהם, שמערכת החינוך הגיעה, אבל זה מאוד נקודתי, מאוד באופן אקראי.

חומי נובנשטרן: המערכת עדיין לא השכילה באמת להפנים את כל הנושא הזה של הביקור באתרים האלה, שכמובן יש להם את הפוטנציאל גם של למידה מותאמת למערכת החינוך, כי אם אנחנו מדברים כרגע על ההעפלה או העלייה הראשונה או העלייה השנייה, אלה נושאי לימוד בבתי הספר היסודיים, כיתות ג'–ד', זאת אומרת שגם חלק מהלמידה הסדירה של תולדות היישוב יכולים להיעשות בתוך האתרים האלה עם צוותי הדרכה מיומנים, עם הפעלות מותאמות.

חומי נובנשטרן: המערכת ידעה בחלקה, כמובן שלא תמיד מספיק, בטרום ימי הקורונה או בין הסגרים, להגיע לאתרים האלה.

חומי נובנשטרן: אני חושבת שיש בהם גם את הלמידה וגם את ההפוגה, וחשוב לדעת לנצל את כל המרחבים האלה ולתת מענה למערכת החינוך.

אריאל קלנר: תודה.

אריאל קלנר: שאלה קטנה לי אליך: מי מחליט איזה אתרים יפתחו ואיזה לא יפתחו, ומה המדיניות?

חומי נובנשטרן: בפוטנציאל, כל אתרי המורשת אמורים להיות פתוחים, אבל שוב, השיקולים הם שיקולים של רוב המדריכים הם בחל"ת.

חומי נובנשטרן: אם אין קונים, אז אין טעם גם להחזיר את העובדים, ואז הם נשארים סגורים.

חומי נובנשטרן: האתרים היותר גדולים שיש להם איזשהו אורך נשימה ויש עניין גם מעבר לקהל הרחב, אלה נפתחו.

חומי נובנשטרן: כמו שאמרתי, מכון אילון רחובות, חצר כנרת, אבל יש אתרים אחרים שקיבלו את ההחלטה האישית שלהם שאין להם את היכולת לפתוח את האתרים.

אריאל קלנר: תודה על הדברים.

אריאל קלנר: האם הגברת סימה עובדיה פורצנל עדיין איתנו?

סימה עובדיה פורצנל: כן, אני פה.

אריאל קלנר: אני אשמח לשמוע את ההתייחסות שלך לגבי אותם אתרי מורשת והאם יש שימוש בהם ועד כמה, ומה המדיניות בכלל.

סימה עובדיה פורצנל: מבין 31 המוזיאונים שאנחנו תומכים בהם, שהם כמובן מוזיאונים מוכרים על ידי משרד התרבות, שמונה מהם הם אתרי מורשת.

סימה עובדיה פורצנל: במידה שהם פתוחים או החצר שלהם, אנחנו כפופים להוראות משרד הבריאות ליציאה מבתי הספר כדי להשתמש בהם.

סימה עובדיה פורצנל: היום בלילה אושרו סיורים חד-יומיים.

סימה עובדיה פורצנל: אנחנו נצטרך לבדוק האם אפשר להגיע.

סימה עובדיה פורצנל: אני מניחה שכן.

סימה עובדיה פורצנל: אני יודעת על יוזמות בחלק מהרשויות שכן משתמשים בחצרות כאשר מוסד החינוך שכן לאתר.

אריאל קלנר: הבנתי.

אריאל קלנר: טוב, תודה.

אריאל קלנר: מבחינתנו אני חושב שאפשר לסכם את הדיון הזה.

אריאל קלנר: תודה לחבר הכנסת סמי אבו שחאדה וכמובן לחבר הכנסת יאיר גולן, שהוא גם מהיוזמים של הדיון.

אריאל קלנר: אם נסכם את הדיון, אז קודם כל אני חושב שאני מקבל את הדברים שאמר סמי אבו שחאדה בהתחלה, בנושא של ההנגשה בשפה הערבית, שזה לא קשור לדיון עצמו, אבל אני חושב שבהחלט צריך לראות איך גם הציבור הערבי במדינת ישראל מקבל את השירות שמגיע לו במוזיאונים.

אריאל קלנר: אני קורא ליושב-ראש הקבוע של הוועדה להמשיך ולעקוב קודם כל בנושא של החתימה של שר החינוך בנושא העסקת הצוותים מהמוזיאונים בבתי הספר.

סימה עובדיה פורצנל: לא, לא, זה לא החתימה של שר החינוך.

סימה עובדיה פורצנל: שר החינוך צריך לחתום על התיקונים לשנת 2020 ו-2021 על מבחני התמיכה בפעילות חינוך במוזיאונים, שאנחנו תומכים בה במסגרת יישומי חוק ומדיניות.

סימה עובדיה פורצנל: אנחנו לא מדברים על הכול.

אריאל קלנר: הבנתי.

אריאל קלנר: יכול להיות שאני הבנתי לא נכון.

אריאל קלנר: מה צריך לקרות כדי שצוותים מהמוזיאונים יוכלו להגיע לבתי הספר, אם נדרש?

סימה עובדיה פורצנל: אני לא מדברת על הוראה.

סימה עובדיה פורצנל: אם זה לטובת העברת פעילות חינוך של המוזיאונים, זה תלוי בהוראות משרד הבריאות לגבי צוותים שיכולים להיכנס.

סימה עובדיה פורצנל: יש מגבלות מי יכול להיכנס, כמה אנשים וכו'.

סימה עובדיה פורצנל: אפשרנו כל מיני אפשרויות כדי שנוכל לכסות אפשרויות שונות של פעילות, אם זה בהגעה של בתי הספר למוזיאונים בכפוף לפתיחה שלהם ולהוראות של יציאה מבית הספר, אם זה הגעה של צוותי המוזיאון בתוך בתי הספר, אבל גם בכפוף להוראות משרד הבריאות של מי יכול להיכנס, כמה גורמים לפגוש כל קבוצה, ואם זה באמצעות הדרכה וירטואלית מקוונת.

אריאל קלנר: בסדר, אוקיי, אז הבנתי את הנושא הזה.

אריאל קלנר: תודה על התיקון.

אריאל קלנר: בכל מקרה דבר אחד אני רוצה, זה קודם כל החשיבות של המוזיאונים, זה דבר אחד שהיה חשוב לנו מאוד להעלות אותם על סדר-היום, עד כמה שמוזיאונים ותרבות ומדע וכל ההעשרה הגדולה הזאת שהמוזיאונים יכולים לתת, עד כמה היא חשובה לחינוך ובכלל לחברה הישראלית כמו שאנחנו רואים את זה.

אריאל קלנר: זה דבר אחד.

אריאל קלנר: דבר נוסף, אני מברך על הפיילוט ואני כן מצפה שהפיילוט הזה יהפוך להיות קבוע.

אריאל קלנר: אני חושב שבאמת אין שום סיבה שהוא לא יהיה.

אריאל קלנר: עד ה-6 בדצמבר, זה בסדר.

אריאל קלנר: היינו רוצים שזה יתחיל כבר אתמול, אבל לצורך העניין נחיה עם זה עד ה-6 בדצמבר.

אריאל קלנר: זה לא עוד זמן רב מדי.

אריאל קלנר: אני בהחלט מצפה, ואני יכול לדבר גם בשם חבריי כאן, שהפיילוט הזה יהפוך להיות קבוע.

אריאל קלנר: אנחנו כוועדה באמת חושבים ומצפים שהרשויות המקומיות יכנסו לעובי הקורה וישותפו בפעילות הזאת, אם זה בבניית מערך ההסעות ואם זה בכלל בכל ההיבטים הלוגיסטיים שקשורים להפעלה של המוזיאונים לטובת מערכת החינוך.

אריאל קלנר: אני מצפה ואני אבקש גם מהיושב-ראש הקבוע של הוועדה, שייכנס אותה בעוד מספר שבועות כדי שנראה לאן התקדמנו.

אריאל קלנר: תודה רבה לכולם.